د اکمالاتي لارو پر سر د امریکا او پاکستان جنجال تر اوسه ناحله پاتې دی
پداسې حال کې چې په پاکستان باندې فشار ورځ تر بلې زیاتیږي چې په افغانستان کې دناټو د ځواکونو لپآره د اکمالاتو لارې بیرته پرانیزي، خو پرون د پنجشنبې په ورځ هم په سل ګونه لارۍ په پاکستان کې ولاړې وې او دیته انتظار ایسته چې کله به لارې پرانیستل کیږي. 
د پاکستان او امریکا تر منځ د هغو لارو د پرانیستلو پر سر جنجال تر اوسه هم ندی حل شوی چې په افغانستان کې دیره د ناټو ځواکونو ته پرې اکمالات کیږي. پاکستان د اکمالاتو دغه لارې وروسته تر هغې بندې کړلې چې د امریکایي ځواکونو په یوه هوایي برید کې د پاکستان 24 عسکر ووژل شول. داسې هیلې شته دي چې ډیر ژر به امریکا او پاکستان یوې نتیجې ته ورسیږي او په افغانستان کې د ناټو د ځواکونو لپاره د اکمالاتو لارې به هم پرانیستل شي خو بل پلو بیا د لاریو موټروانان وایي چې د لارو د بندیدو له وجې ډیر خلک بې روزګاره شویدي. فیصل محمد چې د لارې چلونکی دی پدې اړه داسې وایي: " تقریباً 7 میاشتې کیږي چې دا لارې بندې شویدي او مونږ ټول موټروانان بې روزګاره یو او مالي ستونزي هم راته پیدا شویدي. که چیرته د ناټو د ځواکونو لپاره د اکمالاتو لارې بیرته پرانیستل شي نو په زرګونه خلکو ته به کار روزګار پیدا شي ځکه چې ډیر خلک خپله روزي د همدغه کاروبار له لارې پیدا کوي. " د تیرې دوشنبې په ورځ افغان ولسمشر حامد کرزي او د امریکا ولسمشر براک اوباما د پاکستان د هغه سره په شیکاګو کې لنډې خبرې کړیدي خو د ناټو د ځواکونو لپاره د اکمالاتو د لارو د بیرته پر انیستلو په اړه خبرې ندي شوي. بل پلو ښاغلي زرداري د امریکا د بهرنیو چارو د وزیرې میرمن هیلري کلنټن سره هم کتلي او د بهرنیو چارو وزارت وایي چې دواړو مشرانو د ناټو د ځواکونو لپاره د اکمالاتو د لارو د بیرته پرانستلو په اهمیت باندې خبرې وکړلې. د پاکستان د چارو یو تن کارپوه قیصر محمود پدې اړه چې په پاکستان باندې د دغو لارو د پرانیستلو په خاطر څومره فشار دی، داسې وایي: " ټوله نړۍ، په ځانګړي ډول د ناټو غړي هیوادونه او امریکا په پاکستان باندې زیات فشار اچوي لارې دې پرانیزي. دغه هیوادونه په سختو ټکو اعلامیې خپروي او اوس د پاکستان حکومت او چارواکو لپاره دا ډیره ګرانه چې د پاکستان دریز څرګند کړي. پاکستان پخپله اوس کوښښ کوي چې د دغو لارو د پرانیستلو لپاره یوه چاره پیدا کړي. "